AMATA วางยอดขายที่ดินปี 63 โต 10% แผนตั้งเมืองอัจฉริยะ-นิคมฯในลาวคาดเห็นความชัดเจนใน 2 ปี
AMATA วางยอดขายที่ดินปี 63 โต 10% รับอานิสงส์ “เทรดวอร์” นักลงทุนจีนย้ายฐานผลิต-มาตรการรัฐหนุน เผยแผนจัดตั้งเมืองอัจฉริยะ-นิคมฯในลาวคาดเห็นความชัดเจนใน 2 ปี
AMATA วางยอดขายที่ดินปี 63 โต 10% รับอานิสงส์ “เทรดวอร์” นักลงทุนจีนย้ายฐานผลิต-มาตรการรัฐหนุน เผยแผนจัดตั้งเมืองอัจฉริยะ-นิคมฯในลาวคาดเห็นความชัดเจนใน 2 ปี
2 ต.ค. 2562

นายวิบูลย์ กรมดิษฐ์ กรรมการ บริษัท อมตะคอร์ปอเรชัน จำกัด (มหาชน) หรือ AMATA ระบุว่าว่า บริษัทฯ คาดยอดขายที่ดินปี 63 จะเติบโต 10% จากปีนี้คาดทำได้ตามเป้ากว่า 900 ไร่ แบ่งเป็น ยอดขายที่ดินจากนิคมอุตสาหกรรมอมตะซิตี้ชลบุรี ราว 150 ไร่, นิมอุตสาหกรรมอมตะซิตี้ระยอง 500 ไร่, นิคมอุตสาหกรรมระยอง (ไทย-จีน) 300 ไร่ เนื่องจากได้รับอานิสงส์จากสงครามการค้าระหว่างสหรัฐฯและจีน
โดยมองประเทศจีนส่วนใหญ่มีความรู้สึกดีกับประเทศไทยอยู่แล้ว และด้วยประเทศไทยวันนี้ถือว่าอยู่ใน Position ที่ดี มีสภาพคล่องทางการเงินดี รวมถึงยังมีแรงสนับสนุนจากมาตรการรัฐ โดยเฉพาะแพคเกจ Thailand Plus ของสำนักงานคณะกรรมการส่งเสริมการลงทุน (BOI) และการอัพเกรดโครงสร้างพื้นฐานในประเทศ ซึ่งน่าจะเป็นจุดดึงดูดให้ลูกค้าต่างชาติเข้ามาลงทุนในไทยเพิ่มขึ้น
ประกอบกับนักลงทุนที่ไปลงทุนในจีน แล้วได้รับผลกระทบจากสงครามการค้าฯ ก็มีความต้องการย้ายฐานการผลิต ซึ่งส่วนนี้อาจเลือกลงทุนในประเทศเวียดนาม โดยปัจจุบันบริษัทฯ มีที่ดินในนิคมอุตสาหกรรมอมตะชิตี้ ลองถั่น รวมกว่า 1 พันเฮกเตอร์ และมีที่ดินพร้อมขายอยู่ที่ 66 เฮกเตอร์, นิคมอุตสาหกรรมอมตะซิตี้ ฮาลอง ในภาคเหนือของเวียดนาม เฟสแรก ที่จะพัฒนามีพื้นที่กว่า 700 เฮกเตอร์ ซึ่งหากมีการย้ายฐานการผลิตมายังเวียดนาม บริษัทฯ มีที่ดินที่พร้อมรองรับ ทำให้บริษัทฯ จะได้รับอานิสงส์ทั้งในไทยและเวียดนาม
ทั้งนี้ ปัจจุบันบริษัทฯ มีที่ดินในเขตพัฒนาพิเศษภาคตะวันออก (EEC) อยู่ที่ จ.ชลบุรี และระยอง โดยมีแลนด์แบงก์รวมกันที่ 14,000 ไร่ และมีที่ดินพร้อมขายคิดเป็น 1,000 ไร่ โดยมีลูกค้าอันดับ 1 เป็นประเทศจีน ที่ให้ความสนใจซื้อที่ดินมากขึ้น อย่างไรก็ตามสัดส่วนลูกค้าชาวจีนในปีนี้น่าจะอยู่ที่ 70-80% ใกล้เคียงกับปีก่อน แต่เชื่อว่าในแง่ของวอลุ่มขายจะเพิ่มจากปีก่อนอย่างแน่นอน
ขณะเดียวกันบริษัทฯ ก็ตั้งเป้าเป็น Landlord หรือเป็นเจ้าของที่ดินด้วย โดยมีแนวทางในการพัฒนาที่ดินเป็นรูปแบบการเช่า โดยเฉพาะที่ดินในพื้นที่ จ.ชลบุรี ที่ปัจจุบันมีแลนด์แบงก์อยู่ที่ 11,000 ไร่ ซึ่งจะเป็นส่วนหนึ่งในการผลักดันรายได้ประจำให้เติบโตขึ้น
โดยบริษัทฯ ตั้งเป้าในอนาคตจะมีรายได้ประจำคิดเป็น 80% จากปัจจุบันอยู่ที่ 50% ของรายได้รวม โดยจะมาจากการเข้าไปร่วมลงทุนโครงการสาธารณูปโภค เช่น โรงไฟฟ้า, ระบบน้ำ, คลังสินค้า และการให้เช่าที่ดิน
สำหรับแผนการจัดตั้งเมืองอัจฉริยะและนิคมอุตสาหกรรมในสปป.ลาว บริษัทฯ คาดว่าจะเห็นความชัดเจนได้ภายใน 2 ปี โดยปัจจุบันอยู่ระหว่างเตรียมความพร้อม หลังจากที่ผ่านมาได้มีการจัดตั้งบริษัทย่อย หรือ บริษัท อมตะ ซิตี้ ลาว จำกัด เข้ามาดูแลแล้ว
นอกจากนี้บริษัทฯ จะมีการประชุมคณะกรรมการบริษัท ในวันที่ 14 พ.ย.62 เพื่อรับรองผลประกอบการไตรมาส 3/62 และเตรียมนำเสนอแผนธุรกิจ และงบประมาณการลงทุนของปี 63  รวมไปถึงในปีหน้าก็มีแผนจะไปให้ข้อมูลแก่นักลงทุน (โรดโชว์) ที่ประเทศญี่ปุ่นและเกาหลี เพื่อให้ข้อมูลนักลงทุนและอัพเดทธุรกิจ